Alates 1. jaanuarist 2022 jätkab Tartu kutsehariduskeskus tegevust rakendusliku kolledži nime all. Nimevahetus on osa kooli juubeliaasta eelsetest uuendustest, kuid sellega ei piirduta. Milliseid muutusi on Eesti suurimas kutsekoolis ellu viidud ja mis on plaanis, tutvustavad kooli direktor ning turundus- ja kommunikatsioonispetsialist.
#000003
Tartu KHK tähistab järgmisel aastal 100 aasta juubelit. Nimevahetus on vaid osa käimasolevast protsessist, kus tehakse muudatusi, mille põhjused on sügavamad ja sisulisemad. Uue nimega viiakse kooli kuvand vastavusse tänapäevase sisu, nüüdisaegsete väärtuste ja tulevikuvisiooniga.
#000004
„Vajadus nimemuudatus ette võtta tõukus otseselt kasutajauuringu tulemustest ning taipamisest, et praegune nimi ei toeta meie arengu eesmärke,“ avas tagamaid Tartu KHK turundus- ja kommunikatsioonispetsialist Riinu Räim.
#000007
„Me oleme juba viimase paari aasta jooksul astunud väga jõulisi samme, et muutuda õppijakesksemaks,“ avaldas Räim, „ja oleme nüüdseks veendunud, et meie hariduspakkumine on meie välisest kuvandist tubli kukesammu võrra ees.“ Räim tõi välja kooli strateegilised eesmärgid, nagu õppija individuaalsust, huvisid, vajadusi ja võimalusi arvestav paindlik kutseõpe ja elukestva õppe võimalused, mis vastavad töömaailma vajadustele. „Koolipere loob ja õpib mitmekülgses koostöös, õpikeskkond on nüüdisaegne ja avatud,“ nimetas Räim eesmärke.
#000010
Kooli praktikate seas on mitmeid, mida soovitakse veelgi arendada. Euroopa sotsiaalfondi (ESF) rahastusel alustati 2019/2020. õppeaastal õpetajate mentorkoolitusega. Tänavu on toimunud projekti jätkutegevused – koolitused ja õpiringid – ning loodud ühtne Moodle õppematerjalide koondamiseks ja jagamiseks. Lisaks projekti raames koolitatud 30 mentorile on nüüdseks arenguprogrammi kaasatud üle 40 õpetaja-mentori. Mentorluse eesmärk on õppija võimestamine iseseisvaks ja vastutustundlikuks tuleviku tööoskustega meistriks. Eesmärk on minna kursusejuhatajate süsteemilt täielikult üle mentorlusele.
#000011
ESF-i ettevõtlusõppe ümberkujundamise projektis katsetas kool eelmisel õppeaastal uusi ettevõtlikkust ja ettevõtluspädevusi arendavaid tegevusi, nagu häkatonid, töötoad ja seminarid. Lisaks viidi läbi esimene ülekooliline ettevõtluspäev, mille raames toimus 13 seminari ning töötuba, kus osales kokku üle 500 õpilase. Et osaleda saaks võimalikult palju õpilasi, toimusid üritused ka veebi vahendusel.
#000013
Käesoleval õppeaastal on need tegevused juba projekti jätkuna integreeritud kooli õppetöösse. Nüüd on toimunud teinegi ülekooliline ettevõtluspäev 650 osalejaga ning kahepäevane häkaton. Tugevast ettevõtlusõppest annab aimu esikoht Eesti esimestelt ettevõtlusoskuste kutsemeistrivõistlustelt ning Tartu KHK vilistlase 4. koht EuroSkillsil. Mõlemal esindas Tartu KHK-d Frank Karro.
#000014
Kool on pidevalt otsinud uusi võimalusi ja erialasid töökohapõhise õppe käivitamiseks. Alates 2020. aastast on võimaldatud õppijatel liikuda koolipõhisest töökohapõhisesse õppevormi, et toetada nende individuaalset õpiteed. Sel õppeaastal on koolis 141 töökohapõhist õppijat kokku 13 õppekaval.
#000015
TKHK katsetas Eestis esimesena kutsevaliku aasta programmi. Katsekoolidest saadud kogemused olid HTM-ile hea sisend kutsevalikuõppe reeglite kehtestamisel kutsehariduses. Õpe seadustati 2019. aastal. Keskmiselt osaleb TKHK-s kutsevalikuaastas 35 noort. Eelmisel kooliaastal selles õppes osalenutest jätkas õpinguid TKHK-s 60%.
#000016
TKHK on üks kolmest kutseõppeasutusest, mis osaleb IT-akadeemia programmis. Selles on 2019. aastal rakendatud tarkvaraarendaja ja 2020. aastast IT-süsteemide spetsialisti eriala. IT-akadeemia õppekavade õppeaeg on pikem, õppekava maht on suurem üldharidusainete osas nii eesti keeles, matemaatikas kui ka inglise keeles, et õppurid oleksid paremini valmistunud kõrgkoolis jätkamiseks ning nende sotsiaalsed oskused areneksid. Kokku õpib IT-akadeemias praegu tarkvaraarendajaks 79 ja IT-süsteemide spetsialisti erialal 45 õppijat.
#000017
TKHK on ka suurima välispartnerite arvuga kutseõppeasutus Eestis. Koolil on 53 partnerorganisatsiooni 19 Euroopa riigis ja 40 aktiivset koostööprojekti. „Meie õpirände projektidel on Erasmus+ akrediteering ning reisipiirangute tingimustes käivitasime esimesena virtuaalränded õpilaste ja õpetajate rahvusvahelise koostöö jätkamiseks,“ tutvustas Räim välissuhtlust.
#000018
Tartu KHK on partner Erasmus+ Centres of Vocational Excellence pilootvooru projektis DIHUB, mille raames arendavad IT-õpilased pilveteenuseid, lahendades konkreetsete ettevõtete probleeme. Erasmus+ kutsehariduse tippkeskuste meetme raames on esitatud ka taotlus, et arendada hübriidmootoriga, elektri ja vesiniku jõul sõidukite õppekavasid.
#000019
„Meie koolis on rahvusvaheline koostöö igas osakonnas õppetöö normaalne osa,“ sedastas Räim, „ning koostööprojektid aitavad mitmekesistada õppimist.“ Seda kogemust on kool jaganud laiemaltki kui ainult Euroopas – võõrustatud on näiteks kolleege Singapurist nii Tartus kui ka tänavu üle veebisilla. „Need on vaid mõned näited Tartu rakendusliku kolledži rahvusvahelise hariduspakkumise vundamendist, millele kutsehariduse tippkeskust rajame,“ avaldas Räim.
#000020
Eesti suurima kutseõppeasutusena nii õppijate arvu kui välispartnerite poolest tahab kool olla kutsehariduse eestkõnelejaks ning töö käib selle nimel, et kujuneda kutsehariduse tippkeskuseks rahvusvahelisel tasandil. „Tugeva identiteedi kehtestamine ja selge eristumine konkurentidest on selles protsessis selgelt olulisel kohal,“ tunnistas Räim.
#000021
Tartu KHK on Eesti suurim kutseõppeasutus, kus taseme- ja täiendõppes õpib enam kui 3000 õppijat. Kooli kahes õppehoones tegutseb seitse teemakooli ning täiendõpet ja lühikoolitusi pakkuv koolitus- ja nõustamiskeskus. Kooli missioon on luua võimalusi tulevikutöö oskustega meistrite kujunemiseks.
#000022
Eesti vajab meisterlikke praktiliste oskustega inimesi ning meie ülesanne on tuua kutseharidusse rohkem motiveeritud ja võimekaid noori. Elame ajal, kus lihtsaid töid ei ole enam ammu olemas, ja tahame seda valjult välja öelda. Meie kooli sisu on juba oluliselt parem kui väline kuvand ja loomulikult areneme edasi, sest maailm meie ümber ju muutub.
#000024
Kuid küsimus pole ainult meie kooli arengus, vaid soovime selle muudatuse ja edasiminekuga tõsta kogu kutsehariduse mainet Eestis. Loomulikult ei ole sel puhul kõik ühe kooli teha, aga meie tahame anda enda poolt parima. Me peame tõstma oskustöö väärtust ühiskonna silmis. Näeme iga päev, kuidas ühiskond vajab mitmesuguste erialade spetsialiste. Me pakume maailmatasemel haridust ja meie juures õppides inimeste võimalused avarduvad, mitte ei kitsene. Ma olen uhke ja rõõmus, et me oma kooliperega saame seda üheskoos teha.
#000025